钦定古今图书集成/明伦汇编/官常典/第636卷 > 安守忠
## 钦定古今图书集成/明伦汇编/官常典/第636卷 > 安守忠

按《宋史》本传：“守忠，字信臣，并州晋阳人。建隆四年，湖
南初平，命为永州刺史。乾德中，护河阴屯兵。蜀平，太
祖知远俗苦苛虐，南郑为走集之地，故特命守忠知
兴元府以抚绥之。四年，改汉州刺史。时寇难甫平，使
车旁午，公帑不足，守忠出私钱以给用。每遣使，太祖
必戒之曰：‘安守忠在蜀能律己以正，汝行见之，当效
其为人也’。”开宝初，改濮州刺史。会河决澶州，命守忠
副颖州团练使曹翰护役，河决遂塞。五年，知辽州。民
有阴召并寇谋内应者，事泄，守忠悉斩以徇。九年，命
将征太原，守忠受诏与孙晏宣由辽州入。既而与路
罗砦、监押马继恩遇，乃相与会兵入贼境，燔砦四十
馀，获牛羊数千。议将深入，会上崩，乃班师。太平兴国
初，移知灵州。在官凡七年。雍熙二年，改知易州，徙夏
州。每西戎犯边，战无不捷，录功就拜濮州团练使。端
拱中，知沧州，改瀛州兼高阳关驻泊部署，迁瀛州防
御使。初，守忠尝梦一“濮”字方丈馀，及领是郡几二十
年，于是始寤。淳化二年，徙知雄州。方与僚佐宴饮，有
军校谋变，擐甲及阍，阍者仓卒入白，守忠言笑自若，
徐顾坐客曰：“此辈酒狂尔，擒之可也。”人服其量焉。明
年，加耀州观察使兼判雄州。未几，召还，条陈边事，敷
奏称旨，赐钱五百万。五年，又知沧州。至道初，移雄州。
三年，复知沧州，拜感德军节度观察留后，徙宋州兼
制置营田使。威德兼著，吏民不忍其去。咸平三年，入
觐，遣还，未行，暴卒，年六十九。赠太尉。